Der er udsigt til en mindre øretæve, når ishockeylandsholdet møder Rusland tirsdag aften. Derfor virker det også fornuftigt, at landstræner Mike Sirant vælger at spare førstemålmand Peter Hirsch til kampen og i stedet giver unge Patrick Galbraith chancen for at gøre en forskel mod de stærke russere. Hirsch er end ikke omklædt til kampen, idet Simon Nielsen er skrevet på som reserve til kampen. Mens Sirant altså har hele tre keepere at vælge imellem, står det anderledes skidt til i målet hos kollegaen Vjatcheslav Bykov. Han fik Aleksander Eremenko skadet i kampen mod Tjekkiet, og eftersom russerne kun har to målmand indskrevet til indledende runde, er der altså ingen alternativer, hvis Mikhail Byryukov også skulle blive skadet eller skudt i sænk. Danmark er sikker på at gå videre til mellemrunden uanset udfaldet af kampen mod Rusland. /ritzau/

Referat:
Ishockeylandsholdets førstemålmand Peter Hirsch står over mod russerne. I stedet får Patrick Galbraith VM-debut